Ce condiții trebuie îndeplinite pentru angajarea cetățenilor străini pe teritoriul României. Campanie de informare în Timiș, desfășurată de Inspectoratul Teritorial de Muncă.
Inspectoratul Teritorial de Muncă TIMIȘ împreună cu Serviciul pentru Imigrări Timiș organizează luni, 1 aprilie 2024, de la ora 11, la sediul ITM TIMIȘ, situat în loc. Giroc, Calea Timișoarei nr. 72, o întâlnire cu angajatorii în cadrul căreia se va discuta despre condițiile care trebuie îndeplinite pentru angajarea cetățenilor străini pe teritoriul României.
Seminarul are ca scop prevenirea și combaterea muncii nedeclarate a străinilor și conștientizarea riscurilor la care se expun în situația nerespectării prevederilor legale, precum și dispozițiile legale din OG 25/2014 privind încadrarea în muncă şi detaşarea străinilor pe teritoriul României.
Totodată, se urmărește prevenirea și combaterea muncii ilegale și nedeclarate a cetățenilor străini pe teritoriul țării noastre.
Angajatorii sau reprezentanții acestora sunt invitați să participe la întâlnire, cu mențiunea că nu se percepe nicio taxă pentru participare.